Seekoei val vrou by oord aan    (Argieffoto) Op dieselfde dag waarop ŉ kameelperd ŉ 18-maande oue dogtertjie en haar ma in KwaZulu-Natal-vertrap het, het ŉ seekoei ŉ vrou in dieselfde provinsie aangeval. Netcare 911 is Woensdag net ná 18:30 na ŉ oord in St. Lucia ontbied, nadat ŉ 50-jarige vrou deur ŉ seekoei gebyt en vertrap is. “Inligting wat ons ontvang het, dui daarop dat ŉ ma, haar dogter en dié se kêrel in die oord se swembad geswem het toe beurtkrag ingeskop het. Die drie het in die donker terug na hul akkommodasie gestap toe hulle deur ŉ seekoei en haar kalf gekonfronteer is,” sê Shawn Herbst, woordvoerder van Netcare 911. “Die dier het op hulle afgestorm. Die drie gaste het weggehardloop, maar die 50-jarige vrou kon nie betyds wegkom nie en die seekoei het haar gebyt en vertrap. “Toe Netcare 911 se paramedici op die toneel aankom, het hulle die vrou in ŉ kritieke toestand aangetref. Sy is op die toneel behandel, maar haar toestand het vinnig versleg.” ŉ Netcare-lugambulans is ontbied en die vrou is na ŉ nabygeleë hospitaal geneem. Dit is nie duidelik wat haar toestand op die oomblik is nie.